钦定古今图书集成/明伦汇编/官常典/第062卷 > 楚王彪
## 钦定古今图书集成/明伦汇编/官常典/第062卷 > 楚王彪

按《三国魏志》本传：“孙姬生楚王彪，字朱虎。建安二十
一年，封寿春侯。黄初二年进爵，徙封汝阳公。三年封
弋阳王。其年徙封吴王。五年改封寿春县。七年，徙封
白马。太和五年冬，朝京都。六年，改封楚。初，彪来朝犯
禁，元年为有司所奏，诏削县三，户千五百。二年，大赦，
复所削县。景初三年，增户五百，并前三千户。嘉平元”
年，兖州刺史令狐愚与太尉王凌谋迎彪都许昌，乃
遣傅及侍御史就国案验，收治诸相连及者。廷尉请
征彪治罪，于是依汉燕王旦故事，使兼廷尉、大鸿胪，
持节赐彪玺书切责之，使自图焉。彪乃自杀，妃及诸
子皆免为庶人，徙平原。彪之官属以下及监国谒者，
坐知情无辅导之义，皆伏诛。国除，为淮南郡。正元元
年，诏曰：“故楚王彪背国附奸，身死嗣替，虽自取之，犹
哀矜焉。夫含垢藏耻，亲亲之道也。其封彪世子嘉为
常山真定王。景元元年，增邑并前二千五百户。”
按注孔衍《汉魏春秋》载玺书曰：“夫先王行赏不遗仇
仇，用戮不违亲戚，至公之义也。故周公流涕而决二
叔之罪，孝武伤怀而断昭”平之狱，古今常典也。惟王，
国之至亲，作藩于外，不能祇奉王度，表率宗室，而谋
于奸邪，乃与太尉王凌、兖州刺史令狐愚构通逆谋，
图危社稷，有悖忒之心，无忠孝之意。宗庙有灵，王其
何面目以见先帝？朕深痛王自陷罪辜，既得王情，深
用怃然。有司奏王“当就大理。朕惟公族甸师之义，不
忍肆王市”朝，故遣使者赐书，“王自作孽，匪由于他。燕
剌之事，宜足以观，王其自图之。”